Sauðamessa í Borgarnesi verður 15. október „ Fjárfestar athugið ! Kjörið tækifæri fyrir kínverska fjárfesta , sem og alla aðra , að festa sér fé því nóg verður af lausafé að vanda í réttinni rétt við Skallagrímsgarð , laugardaginn 15. október á árlegri Sauðmessu í Borgarnesi , “ segir í tilkynningu fá sauðum og sauðfjárbændum í héraði . „ Síðan má benda á , líkt og margir góðir handverksmenn þekkja , að úr sauðavölum til dæmis má gera hina glæsilegustu skartgripi , meðal annars fjárfestar . Slíkar festar verða án efa á boðstólnum á hinum sívinsæla Sauðamessumarkaði . Að vanda hefst messuhald með fjárrekstri frá Dvalarheimili aldraðra klukkan 13.30 að staðartíma . Fjármagnið verður rekið eftir Borgarbrautinni að Skallagrímsgarði hvar hefst í beinu framhaldi skemmtidagskrá með félegu ívafi . Söngur , sprell , kappát , sauðsleg íþróttakeppni , gangnahestar , sauðir og ærlegur varningur í boði á markaðstorgi . Borgfirskir sauðfjárbændur bjóða öllum íbúum alheimsins í himneska kjötsúpu . Og að sjálfsögðu verður ærlegt sauðamessuball um kvöldið . Dagskrá nánar kynnt í kínverskum sem og borgfirzkum fjölmiðlum þegar nær dregur . “